《寄陈越学士托附魏仲容》
宋代·魏野

取次升沈论等差，云霄独不忘泥沙。
常流对面如千里，密友终身似一家。
魂梦因君游辇轂，书题为我寄烟霞。
仲容到日还应说，半纪相思两鬓华。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。